Volodimir Zelenski vizitează marți Belgia și va semna un pact de securitate cu premierul Alexander De Croo, a anunțat guvernul belgian, în contextul în care președintele ucrainean încearcă să obțină mai mult ajutor militar din partea aliaților săi occidentali, în timp ce trupele sale se luptă să țină în loc forțele rusești. Vizita vine după ce, luni, el a vizitat Spania, care i-a promis un sprijin militar în valoare de 1 miliard de euro în acest an, în cadrul unui pact de securitate semnat de Zelenski și premierul spaniol Pedro Sanchez, transmite Reuters. Ucraina a semnat o serie de astfel de acorduri cu partenerii săi occidentali, care au promis asistență de securitate pe termen lung sub formă de armament și instruire pentru forțele Kievului.
Toate informațiile despre războiul din Ucraina - ziua 825 - LIVE pe HotNews.ro:
07:52 Emmanuel Macron se întâlnește marți cu cancelarul Olaf Scholz, în ultima zi a vizitei sale de stat în Germania, pentru a discuta despre sprijinul acordat Ucrainei și despre o întărire a Europei, dincolo de divergențe.
„Un vânt rău suflă prin Europa", „treziți-vă", a declarat luni seara președintele francez în fața a câteva mii de tineri la Dresda, cu mai puțin de două săptămâni înainte de alegerile europene, făcând referire la ascensiunea extremei drepte și ofensiva rusă în Ucraina.
El va primi mai întâi, marți dimineață, la Münster, Premiul Internațional Westfalia pentru Pace, în semn de recunoaștere a angajamentului său în favoarea Europei. Macron trebuia să primească acest premiu în iulie 2023, dar vizita de stat programată atunci a fost amânată până în mai 2024 din cauza revoltelor urbane din Franța. El va rosti un discurs în prezența omologului său german Frank-Walter Steinmeier și a președintelui Comisiei Europene Ursula von der Leyen. (AFP)
Incendiu masiv în orașul Lugansk, atacat de două ori azi-noapte
07:37 Orașul ocupat Lugansk din estul Ucrainei a fost atacat de două ori în decurs de trei ore azi-noapte, potrivit unor oficiali locali, acesta fiind cel mai recent dintr-o serie de atacuri în apropierea orașului.
Leonid Pasechnik, guvernatorul pus de Moscova în regiunea Lugansk, a afirmat că primul atac, care a avut loc în jurul orei 21.00, a fost efectuat cu muniție cu dispersie și a provocat un incendiu. Mai multe persoane au fost rănite, au spus serviciile de urgență citate de TASS.
Presa ucraineană și bloggeri de război au postat pe rețelele de socializare imagini cu un incendiu de proporții în oraș. Al doilea atac a lovit orașul la miezul nopții, a declarat un oficial al Ministerului rus de Externe, aparent în aceeași zonă, notează Reuters.
У тимчасово окупованому Луганську пролунали вибухи, окупанти пишуть про атаку.
— Українська правда ✌️ (@ukrpravda_news) May 27, 2024
Відео з місцевих пабліків pic.twitter.com/aAppxpb4S7
01:06 Rusia susține că a doborât o dronă ucraineană la periferia Moscovei. „Astăzi, în jurul orei 21.00, în districtul Kucino (la est de Moscova), apărarea aeriană a doborât o dronă, ale cărei resturi au căzut pe o casă”, a postat pe Telegram Andrei Vorobiov, guvernatorul regiunii Moscova.
00:16 Zelenski respinge propunerea Chinei şi Braziliei de a invita Rusia la summitul pentru pace din Elveţia. Preşedintele ucrainean a respins luni propunerea Chinei şi Braziliei, care insistau asupra participării Rusiei la summitul pentru pace în Ucraina ce este prevăzut să aibă loc la mijlocul lui iunie în Elveţia.
Scurtă recapitulare a evenimentelor recente:
- „NATO se joacă cu focul”, „cade în extaz războinic”, „creşte gradul escaladării”. Kremlinul susține că NATO se află deja în confruntare directă cu Rusia, după apelul lui Stoltenberg.
- Semnalele trimise de Rusia săptămâna trecută, potrivit căruia Kremlinul ar fi deschis la discuții pentru pace în Ucraina, unele care să înghețe actualele linii ale frontului, ar trebui luate cu mari rezerve, spun analizele publicate de CNN și de Institutul pentru Studiul Războiului.
- Polonia va introduce restricții asupra mișcărilor diplomaților ruși pe teritoriul său din cauza implicării Moscovei într-un un război hibrid purtat împotriva Uniunii Europene. Reacția Moscovei: „Vom lua măsuri ca să regrete foarte mult”.
- Zelenski a îndemnat luni Occidentul să forțeze Rusia să facă pace „prin orice mijloace necesare”, în condițiile în care Kievul cere să i se permită să folosească armele occidentale pentru a lovi teritoriul rusesc.
- „Nu e războiul nostru”. Ungaria respinge ideea reintroducerii serviciului militar obligatoriu în Europa. Ministrul ungar de externe Peter Szijjarto a declarat luni că „propunerile nebuneşti” de reintroducere a serviciului militar obligatoriu în Europa sunt „inacceptabile”.
- Rusia l-a pus în „cușcă” pe generalul Ivan Popov, fostul comandant al Armatei 58, arestat pentru corupție. Tribunalul militar rus care îl judecă pe general-maiorul Popov, arestat pentru corupție, a dispus ca acesta să stea în timpul ultimei audieri în „cușca” menită să îi umilească pe inculpați.
- O dronă ucraineană a atacat un mare radar rusesc de avertizare timpurie „Voronej M”, în apropierea orașului Orsk din regiunea Orenburg, la o distanță „record", a declarat luni pentru Reuters o sursă din rândul serviciilor secrete de la Kiev.
- Ministrul lituanian al externelor Gabrielius Landsbergis a criticat luni Ungaria din cauza pozițiilor sale diplomatice și a declarat că UE trebuie să găsească soluții pentru a ocoli voturile de veto ale Budapestei. Guvernul lituanian a calculat de asemenea câte dintre măsurile pro-Ucraina ale UE au fost blocate de guvernul lui Viktor Orban.
- Polonia cumpără rachete cu o rază de acțiune de 1.000 km de la Statele Unite, în valoare de 677 de milioane de euro, pentru a-și spori capacitățile de apărare în fața unei potențiale amenințări din partea Rusiei.
- Polonia a prezentat luni detaliile „Scutului estic”, un program de 2,55 miliarde de dolari de întărire a apărării de-a lungul frontierelor sale cu Belarus şi Rusia, plan pe care îl speră finalizat în 2028.
- Membrii trupei rock anti-Putin Bi-2 obțin cetățenia moldovenească. Președinta Maia Sandu a semnat decretul. Mai mulți membri ai grupului ruso-belarus Bi-2, celebru în Rusia pentru opoziția sa față de invazia Ucrainei, au primit cetățenia moldovenească.
---------------